Kas kellelgi on kusagil mõni kuldmedal üle, võib kasutatud olla?    Kui ma oma oskuse eest suvalistes kohtades nortsatades magama jääda seda kohe ei saa, on maailm ikka tõesti üks sopane hädaorg ja mina ei mängi!    Firma hakkab oma majapidamistarkvara uuendama ning tuutusid, kes uue relvaga tööle hakkavad, on vaja targemaks tuunida. Istume, kari teadmishimulisi, "akvaariumis" (koosolekuruumi hellitusnimi) ja kuulame ülikiirelt kõnelevat megasegase diktsiooniga tuutorit ning äkki ma  taipan, et kolm-neli viimast kuuldud lauset ei ole mitte lektori, vaid unenäo dikteeritud. (Hm, oleks minu valida - uni oli vähemalt huvitava stsenaariumiga...)  Silm kähku punni pähe ja kogu ülejäänud õppepäeva osa olin ma nagu pind õpeaja pehmes pooles, muudkui küsisin ja uurisin.. Oleks ta, vaeseke teadnud, et erakordse teadmisjanu tegelik põhjus oli hirm lörinal magama jäädes viimanegi eneseväärikus kaotada!      Omal ajal Väimelas kaugõppes käies olin, muide, kuulus oma loetamatus  käekirjas kirjutatud ja üle lehekülje parema serva laua peale lohisevate pastakatriipudega konspektide poolest. Kui ikka poole kirjutamise pealt uinud, siis teeb käsi omapäi kummalisi asju.    Tegelikult oli tolles koolis üks, veel parem magaja. Anatoomia õpetaja nimelt. Oma väikese rohelise silmaga olen ise näinud, kuidas temale eksamit andev noormees kõigepealt uinutas ta monotoonse jutuga unele, seejärel läks, vastates eksamipileti küsimusele lindude hingamisteedest sujuvalt üle omaloomingule,  milles lindude hingamiseteede eripära - õhukotid- said lisaväljundi linnu päraku juures ja lisaotstarbe linnule lennu ajal "turbobuusti" anda. ("Lind tõstab lennu ajal tiivad ja õhukotid täituvad värske väisõhuga, tiibade langetamine avab õhule väljumisava linnu pärakus ja väljasurutav õhk annab lendavale linnule lisatõukejõudu" - peale koma kirjutatu teostamine vajaks jumala vahelesegavat kätt...)  Klassitäis täiskasvanud kaugõppijaid suutis kaustikuid kurku toppides kähinal, surm silme ees, naeru  pidada ning eksami maksimumhinne kukkus kõlinal...      Ahjaa, murdeeas jäin bussides kogu aeg magama, isegi seistes.   seistes, kui punktuaalset täpsust taga ajada. Põlved olid kukkumistest kogu aeg kaunilt sinirohelised.    Tuttu!        Dixi.